## Presuda Upravnog suda Republike Hrvatske, broj: Us-13254/2010-4 od 27. siječnja 2011.

### NN 25/2011 (28.2.2011.), Presuda Upravnog suda Republike Hrvatske, broj: Us-13254/2010-4 od 27. siječnja 2011.

UPRAVNI SUD REPUBLIKE HRVATSKE

541

PRESUDA

Upravni sud Republike Hrvatske u vijeću sastavljenom od sudaca Senke Orlić-Zaninović kao predsjednice vijeća, Mire Kovačić i Mirjane Čačić kao članica vijeća, te sudske savjetnice Ive Matić Andrić kao zapisničarke u upravnom sporu tužitelja Gradski radio d.o.o. za pripremu i emitiranje radijskog programa, iz Nove Gradiške, protiv rješenja tužene Hrvatske agencije za poštu i elektroničke komunikacije, klasa: 344-08/10-01/109, urbroj: 376-09-10-02 MB, od 27. listopada 2010., radi uporabe radiofrekvencijskog spektra na temelju izdane dozvole, u nejavnoj sjednici vijeća održanoj 27. siječnja 2011.

presudio je

Tužba se odbija.

Ova presuda objavit će se u »Narodnim novinama« i na internetskim stranicama Agencije.

Obrazloženje

Osporenim rješenjem tuženog tijela i to točkom 1. izreke zabranjuje se rad i uporaba radijskih postaja bez pribavljene propisane dozvole od strane trgovačkog društva Gradski radio d.o.o. i to: Radijska postaja odašiljača linka tip PTRL/NV 2 GHz, serijskog broja 405385 koja se nalazi u studiju za proizvodnju radijskog programa na adresi Relkovićeva 4, Nova Gradiška (1.1.) Radijska postaja prijamnik linka tip RXRL/NV, serijskog broja 405386, koji se nalazi na lokaciji »Slavča« pokraj Nove Gradiške i služi za prijam radijskog signala programa trgovačkog društva Gradski radio d.o.o. s oznakom prepoznavanja »Gradski radio»(1.2.). Radijska postaja –UKV odašiljač radne frekvencije f=98,1MHz, tip EBT 1000, koji služi za emitiranje proizvedenog radijskog programa trgovačkog društva Gradski radio do.o. s oznakom prepoznavanja »Gradski radio«, a koji se nalazi na lokaciji »Slavča« pokraj Nove Gradiške. Točkom 2. izreke rješenja kao mjeru za onemogućavanje daljnjeg rada i uporabe radijskih postaja bez propisane dozvole određuje se isključenje iz rada svih navedenih radijskih postaja na način da se radijske postaje isključe iz mrežnog napajanja 220 V te skinu antenski konektori s antenskim kabelom na koji su spojene pripadajuće antene.

Tužitelj u tužbi u bitnome navodi da je isključivanjem iz rada opreme opisane u rješenju i izricanjem mjere zapravo onemogućen radi i uporaba istih Hrvatskom radiju Nova Gradiška nad kojom se nije provodio nadzor, a vlasnik je odnosno posjednik sve navedene opreme za koji ima sve propisane dozvole za rad. Predlaže tužbu uvažiti i poništiti osporeno rješenje.

Tuženo tijelo u odgovoru na tužbu navodi, u bitnome, da ukoliko je osporenim rješenjem povrijeđen interes Hrvatskog radija – Radio postaje Nova Gradiška onda tužitelj nije ovlašten podnijeti tužbu pa predlaže istu odbaciti. Nadalje ističe da je proveo nadzor uporabe radiofrekvencijskog spektra, a uvidom u izdane propisane dozvole utvrđeno je da radijski program može emitirati samo trgovačko društvo Hrvatski radio – Radio postaja Nova Gradiška. Osim toga proveden je očevid na terenu o čemu je sastavljen i zapisnik. Ističe da tužitelj nema propisane dozvole. Smatra da je tužba paušalna pa ju predlaže odbaciti odnosno podredno odbiti kao neosnovanu.

Tužba nije osnovana.

Prema odredbi članka 114. stavka 11. Zakona o elektroničkim komunikacijama (»Narodne novine« broj 73/08) u obavljanju stručnog nadzora nadzornik je ovlašten zabraniti rad i uporabu radijske postaje bez pribavljene propisane dozvole ili obavljenoga tehničkog pregleda, ili radijske postaje koja se opetovana upotrebljava protivno odredbama ovoga Zakona i propisa donesenih na temelju ovoga Zakona, te narediti mjere kojima se onemogućuje daljnji rad i uporaba te radijske postaje.

Iz podataka spisa predmeta proizlazi da je u postupku koji je prethodio donošenju rješenja i to stručnog nadzora od 26. listopada 2010. o čemu je sastavljen zapisnik, utvrđeno da tužitelj emitira radijski program na radijskoj frekvenciji 98,1 MHz putem odašiljača na lokaciji »Slavča« pokraj Nove Gradiške, a za uporabu radijskih postaja odašiljača, prijamnika linka te radijsku postaju odašiljača nema pribavljene propisane dozvole.

Kako navedeno tužitelj tužbenim navodima nije doveo u sumnju, a tuženo tijelo je prilikom donošenja rješenja pravilno primijenilo zakon i propise utemeljene na zakonu, potpuno i pravilno utvrdilo činjenično stanje u okviru svoje nadležnosti, to osporenim rješenjem nije povrijeđen zakon na štetu tužitelja.

Trebalo je stoga temeljem članka 42. stavka 2. Zakona o upravnim sporovima (»Narodne novine«, broj 53/91, 9/92 i 77/92) tužbu odbiti kao neosnovanu.

Objava presude u »Narodnim novinama« i na internetskim stranicama Agencije temelji se na odredbi članak 14. stavka 7. Zakona o elektroničkim komunikacijama.

Broj: Us-13254/2010-4

Zagreb, 27. siječnja 2011.

Predsjednica vijeća
Senka Orlić-Zaninović, v. r.

Presuda, NN 25/2011-541